CELEX: 32022R0255
Language: hu
Date: 2021-12-15 00:00:00
Title: A Bizottság (EU) 2022/255 felhatalmazáson alapuló rendelete (2021. december 15.) a 95/93/EGK tanácsi rendeletnek a résidő-felhasználási szabályokra vonatkozóan a Covid19-válság miatt bevezetett ideiglenes könnyítésre irányuló intézkedések meghosszabbítása tekintetében történő módosításáról

2022.2.23.   
               
               
                  HU
               
               
                  Az Európai Unió Hivatalos Lapja
               
               
                  L 42/1
               
            
         A BIZOTTSÁG (EU) 2022/255 FELHATALMAZÁSON ALAPULÓ RENDELETE
         (2021. december 15.)
         a 95/93/EGK tanácsi rendeletnek a résidő-felhasználási szabályokra vonatkozóan a Covid19-válság miatt bevezetett ideiglenes könnyítésre irányuló intézkedések meghosszabbítása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Közösség repülőterein alkalmazandó résidőkiosztás egységes szabályairól szóló, 1993. január 18-i 95/93/EGK tanácsi rendeletre (1) és különösen annak 10a. cikke (5) bekezdésére,
         mivel:
         
                     (1)
                  
                  
                     Az Európai Gazdasági Térségben (EGT) a légi forgalom volumene 2021-ben folyamatosan magasabb volt 2020-nak a Covid19-válság kezdetét követő azonos heteihez viszonyítva, ami folytatódó fellendülésre utal. Az Eurocontrol előrejelzése szerint az éves átlagos légi forgalom – a legvalószerűbb forgatókönyv alapján – 2022-ben várhatóan eléri a 89 %-ot.
                  
               
                     (2)
                  
                  
                     A légi forgalom helyreállása nem ugyanolyan ütemben megy végbe a világ különböző részein, és számos országban még érvényben vannak a hatóságok által a Covid19-járvány terjedésének megfékezése érdekében bevezetett egészségügyi korlátozó intézkedések, amelyek továbbra is visszafogják a fogyasztói keresletet. Ezenkívül továbbra is bizonytalan a Covid19-járvány alakulása, valamint az aggodalomra okot adó lehetséges új variánsok megjelenése.
                  
               
                     (3)
                  
                  
                     Az említett körülményeket a légi fuvarozók nem tudják befolyásolni, és a légi járatoknak a légi fuvarozók általi, a kereslet alakulásának megfelelő önkéntes vagy kötelező törlése az e körülményekre adott szükséges, illetve jogszerű válasz.
                  
               
                     (4)
                  
                  
                     A 95/93/EGK rendelet 8. cikke (2) bekezdésének a rendelet 10. cikke (2) bekezdésével összefüggésben értelmezett rendelkezései értelmében a légi fuvarozóknak a részükre kiosztott résidősorozatok legalább 80 %-át fel kell használniuk, ellenkező esetben elveszítik az e résidőkhöz fűződő szerzett jogaikat – ezt nevezik „használd vagy elveszíted” szabálynak. A Covid19-válság fényében, valamint a légi fuvarozók pénzügyi stabilitásának védelme és az olyan üres vagy nagyrészt üres járatok negatív környezeti hatásának kiküszöbölése érdekében, amelyek üzemeltetésére kizárólag az érintett repülőtéri résidők fenntartása céljából kerülne sor, 2020. március 1-jétől 2021. március 27-ig felfüggesztették a „használd vagy elveszíted” szabályt, 2021. március 28-tól 2022. március 26-ig pedig 50 %-ra csökkentették a felhasználandó résidősorozatok arányát.
                  
               
                     (5)
                  
                  
                     Bár az EGT légi forgalma 2021-ben folyamatosan nőtt, a 2019-es forgalmi szintet továbbra sem érte el. Az Eurocontrol adatai szerint 2021 októberében a légi forgalom összességében 27 %-kal maradt el a 2019-es szinttől.
                  
               
                     (6)
                  
                  
                     Az Eurocontrol 2021. október 15-i hétéves előrejelzése alapján a legvalószínűbb forgatókönyv szerint a forgalom szintje 2022-ben éves átlagban a 2019-es szint 89 %-át éri el. Az Eurocontrol 2021-re vonatkozó havi előrejelzései és az Eurocontrol 2022-re rendelkezésre álló, éves átlagra vonatkozó előrejelzése alapján a 2022-es nyári menetrendi időszakban a légi forgalom várhatóan a 2019. évi szint 85-89 %-a között mozog majd, vagy akár ezt az értéket meg is haladhatja. A 2019-es szintet azonban várhatóan csak 2023 végére éri el. Ezért észszerűen feltételezhető, hogy a légi forgalom a 2022. nyári menetrendi időszakban is elmarad majd a 2019-es szinttől.
                  
               
                     (7)
                  
                  
                     Az Egészségügyi Világszervezet (WHO) és az Európai Betegségmegelőzési és Járványvédelmi Központ (ECDC) által összeállított adatok azt mutatják, hogy a légi forgalom tartós csökkenése a Covid19-válság hatásának következménye. A rendelkezésre álló adatok korrelációt mutatnak a megbetegedések számának alakulása, valamint a tagállamok és a harmadik országok e számok alakulására adott válaszai között, nevezetesen, hogy olyan intézkedéseket fogadtak el, amelyek hatással voltak a légi közlekedésre, és a légi forgalom visszaesését eredményezték. Ezek az intézkedések, amelyek nagyon rövid időn belül elrendelhetők és megszüntethetők, hozzájárulnak a bizonytalanság légköréhez, és negatívan befolyásolják a fogyasztói bizalmat és a foglalási szokásokat. Ez azt mutatja, hogy a légi forgalom tartós visszaesése a Covid19-válság hatásának következménye.
                  
               
                     (8)
                  
                  
                     Míg az ECDC 2021. szeptember 30-i adatai azt mutatják, hogy az EGT teljes lakosságának 61,1 %-a kapott teljeskörű védőoltást, addig a WHO honlapján közzétett adatok szerint az átoltottsági arány számos országban továbbra is alacsony. Emellett további bizonytalanságra ad okot, hogy a különböző régiókban új, aggodalomra okot adó variánsok jelenhetnek meg. A légi forgalom volumene tehát globális szinten nem egyforma ütemben fog helyreállni.
                  
               
                     (9)
                  
                  
                     Továbbra is előfordulhat, hogy a tagállamok és a harmadik országok a légi közlekedést jelentősen befolyásoló intézkedésekkel reagálnak az új vírusvariánsokra. Ezért észszerűen feltételezhető, hogy a Covid19-válság következtében a következő nyári menetrendi időszakban is jelentős számú járattörlésre kerülhet sor, különösen a rendkívül szigorú egészségügyi intézkedéseket alkalmazó, illetve továbbra is alacsony átoltottságú országokba irányuló útvonalakon. Ennek következtében a légi fuvarozóktól nem várható el, hogy minden útvonalon teljesítsék a szokásos 80 %-os résidő-felhasználási arányt.
                  
               
                     (10)
                  
                  
                     Ezért a 95/93/EGK rendelet 10a. cikkének (3) bekezdésében meghatározott időszakot meg kell hosszabbítani a 2022. március 27-től 2022. október 29-ig tartó 2022-es nyári menetrendi időszakra.
                  
               
                     (11)
                  
                  
                     Az egyes légi fuvarozók járattörlésekre, férőhely-kihasználtságra, flottaméretre és -kihasználtságra vonatkozó adatai igen nagy mértékű eltéréseket mutattak a fuvarozók üzleti modelljétől és a kiszolgált piactól függően. 16 uniós és 16 nem uniós fuvarozó esetében a benyújtott adatok alapján átlagosan javuló tendencia volt megfigyelhető 2021 márciusa és júliusa között. Azon légi fuvarozók esetében, amelyek az utasforgalmat súlyosan akadályozó egészségügyi intézkedések által érintett nagy távolságú útvonalakon nyújtanak szolgáltatásokat, a vizsgált mutatók kevésbé pozitív tendenciát mutattak, ami szintén indokolja a 10a. cikk (3) bekezdésében meghatározott résidő-felhasználási könnyítés időtartamának meghosszabbítását.
                  
               
                     (12)
                  
                  
                     A légi közlekedés fellendülésének az EGT piacán megfigyelhető, összességében biztató jelei, a fontos nemzetközi piacok (például 2021 novembere óta az Amerikai Egyesült Államok) újbóli megnyitása, valamint a Covid19-igazolványt elismerő országokban a megkönnyített utazás indokolttá teszi a résidők felhasználási arányának 64 %-ra történő emelését.
                  
               
                     (13)
                  
                  
                     Az adatok alapján az előzetes foglalások és az indulási időpont között 2021-ben még mindig kevesebb idő telik el mint 2019-ben. Ugyanakkor fokozatosan javuló tendencia figyelhető meg.
                  
               
                     (14)
                  
                  
                     A résidők felhasználási arányát olyan szinten kell meghatározni, hogy az a légi fuvarozók számára a jelenlegi körülmények között biztosított könnyítéssel, és egyúttal a repülőtéri kapacitás hatékony kihasználásának biztosításával kapcsolatos célkitűzés teljesítéséhez is hozzájáruljon. A résidők felhasználási arányának figyelembe kell vennie a piaci és a fogyasztói magatartás hosszabb távú strukturális változásait is annak érdekében, hogy a piac fokozatosan alkalmazkodhasson a változó kereslethez, és a 2023-as nyári menetrendi időszakra kapacitást lehessen felszabadítani. Ezenkívül az új felhasználási arány miatt esetleg felszabaduló repülőtéri kapacitások valószínűleg nem okoznak olyan súlyos zavart a légi fuvarozók működésében és hálózataiban, mint amilyet egy magasabb felhasználási arány keltene.
                  
               
                     (15)
                  
                  
                     Az Eurocontrol legvalószínűbb légi forgalmi előrejelzése szerint a 2022-es nyári menetrendi időszakban a légi forgalom meghaladja a 2019-es szint 85 %-át, vagy akár 89 %-át is. A 64 %-os felhasználási arány így továbbra is észszerű mozgásteret biztosítana a légitársaságok számára abban az esetben, ha a tervezett járatokat röviddel az indulás előtt törölni kellene.
                  
               
                     (16)
                  
                  
                     A világ más régióiba irányuló légi forgalom alacsonyabb szintjét nem kell figyelembe venni a felhasználási arány meghatározásakor, mivel az ilyen érintett útvonalak tekintetében a 95/93/EGK rendelet 10. cikke (4) bekezdésének e) pontja alapján megfelelő könnyítés biztosítható a „használd vagy elveszíted” szabály alól.
                  
               
                     (17)
                  
                  
                     Bár általában feltételezhető, hogy a légi fuvarozók a kereslet visszatérésével azonnal üzemeltetni kezdenek, az alacsonyabb felhasználási küszöbérték előírása azt a kockázatot hordozza magában, hogy egyes légitársaságok bizonyos repülőtereken a szóban forgó résidőkhöz fűződő szerzett jogok fenntartásához szükséges minimumra korlátozzák az üzemeltetést a versenytársak, a repülőtér-üzembentartók és a fogyasztók kárára. A 64 %-os felhasználási arány csökkenteni fogja ezeket a kockázatokat.
                  
               
                     (18)
                  
                  
                     A jogbiztonság érdekében, különösen a résidő-koordinátorok és a légijármű-üzemeltetők tekintetében, e rendeletnek az Európai Unió Hivatalos Lapjában való kihirdetését követő napon sürgősséggel hatályba kell lépnie,
                  
               ELFOGADTA EZT A RENDELETET:
         
            1. cikk
            A 95/93/EGK rendelet 10a. cikke (3) bekezdésének helyébe a következő szöveg lép:
            
               
                  „(3)   A 10. cikk (2a) bekezdése szerinti újrakiosztás céljából a koordinátor részére át nem adott résidők tekintetében a 2021. március 28. és 2022. október 29. közötti időszak alatt és a 8. cikk (2) bekezdésének és a 10. cikk (2) bekezdésének alkalmazásában, ha egy légi fuvarozó a koordinátor számára kielégítő módon igazolni tudja, hogy a koordinátor által engedélyezett kérdéses résidő-sorozatot a 2021. március 28-tól 2021. október 30-ig tartó menetrendi időszakban legalább 50 %-ban, a 2021. október 31-től 2022. március 26-ig tartó menetrendi időszakban legalább 50 %-ban, a 2022. március 27-től 2022. október 29-ig tartó menetrendi időszakban pedig legalább 64 %-ban felhasználta, a légi fuvarozó a következő azonos menetrendi időszakra jogosultságot szerez ugyanerre a résidő-sorozatra.
                  Az e bekezdés első albekezdésében említett időszak tekintetében a 10. cikk (4) bekezdésében és a 14. cikk (6) bekezdésének a) pontjában említett százalékos értékek a 2021. március 28-tól 2021. október 30-ig tartó menetrendi időszak esetében 50 %-nak, a 2021. október 31-től 2022. március 26-ig tartó menetrendi időszak esetében 50 %-nak, a 2022. március 27-től 2022. október 29-ig tartó menetrendi időszak esetében pedig 64 %-nak felelnek meg”.
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 14., 1993.1.22., 1. o.